CELEX: 
Language: sl
Date: 2021-05-10 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe (EU) 2019/856 glede postopkov prijave in izbire v okviru sklada za inovacije

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Sklad za inovacije je bil ustanovljen s členom 10a(8) Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES, da bi se podprle inovacije na področju nizkoogljičnih tehnologij in procesov. Na podlagi pooblastil, prenesenih na Komisijo z istim členom, je Komisija 26. februarja 2019 sprejela Delegirano uredbo Komisije (EU) 2019/856 o dopolnitvi Direktive 2003/87/ES Evropskega parlamenta in Sveta v zvezi z delovanjem sklada za inovacije, ki je vključevala podrobnosti o postopku prijave in merilih za izbiro.
            
            
               Delegirana uredba (EU) 2019/856 je zlasti vzpostavila dvofazni izbirni postopek za večje projekte. Komisija je lahko že zbrala praktične izkušnje o izbirnih postopkih, saj je bil prvi razpis za večje projekte objavljen julija 2020 z dvofazni izbirnim postopkom, prvi razpis za manjše projekte pa je bil objavljen decembra 2020 z enofaznim postopkom prijave.  
            
            
               V okviru prvega razpisa za večje projekte je bilo prejetih več kot 300 prijav. Skupaj so prijavitelji zaprosili za več kot 20 milijard EUR nepovratnih sredstev, pri čemer obseg razpisa znaša 1 milijardo EUR. Temeljitejši vpogled v prijave pokaže zelo trden in razvejan nabor projektov na področju čiste tehnologije
                  1
               . Čeprav obdobje za prijavo še ni zaključeno, se zdi, da je tudi prvi razpis za manjše projekte vzbudil veliko zanimanje. 
            
            
               Čeprav vrednotenje prijav iz prvega razpisa za večje projekte še poteka, veliko število zrelih in obetavnih projektov morda ne bo izbranih zaradi omejenega proračuna. Da bi se Komisija odzvala na trenutno veliko povpraševanje po podpori iz sklada za inovacije, bi morala imeti prožnost, da izbira med dvofaznim in enofaznim izbirnim postopkom za razpis za večje projekte, kot že velja za razpis za manjše projekte. Enofazni izbirni postopek bo omogočil precej krajše obdobje do dodelitve nepovratnih sredstev in hitrejšo podporo obstoječemu naboru zrelih projektov na področju čiste tehnologije v okviru hitrega zelenega okrevanja. 
            
            
               Zaradi izjemno velikega števila prijav v okviru prvega razpisa, objavljenega julija 2020, in za zagotovitev hitrejše podpore inovativnim projektom na področju čiste tehnologije, bi bilo treba spremeniti Delegirano uredbo (EU) 2019/856, da bi se Komisiji omogočila prožnost pri odločanju o organizaciji prijave in posledično izbirnih postopkov v dveh ali eni fazi. 
            
            
               Komisija bo odločitev o uporabi eno- ali dvofaznega postopka prijave sprejela v posvetovanju z državami članicami za vsak primer posebej, odvisno od nabora obetavnih projektov s področja čiste tehnologije iz prejšnjih razpisov, da bi se čim bolje uskladila ponudba in povpraševanje na trgu.
            
            
               Dodatna sprememba zadeva pomoč pri razvoju projektov, ki se lahko zagotovi za projekte, ki niso dovolj zreli, vendar imajo potencial za izpolnitev vseh meril za izbiro, če bi se razvijali naprej. Predlog pojasnjuje, da se ta pomoč lahko zagotovi tudi v obliki tehnične pomoči.
            
            
               2.POSVETOVANJA PRED SPREJETJEM AKTA
            
            
               V skladu z odstavkom 4 Skupnega dogovora med Evropskim parlamentom, Svetom in Evropsko komisijo glede delegiranih aktov, ki je priložen Medinstitucionalnemu sporazumu o boljši pripravi zakonodaje
                  2
                so bila med pripravo te delegirane uredbe opravljena ustrezna posvetovanja. Izmenjava mnenj o tej temi je potekala na sestanku strokovne skupine za sklad za inovacije 7. decembra 2020. Pisno posvetovanje o načelu spremembe, ki je potekalo od 23. decembra 2020 do 15. januarja 2021, je pokazalo široko podporo zanj (osemnajst pritrdilnih in pet odklonilnih odgovorov). S strokovnjaki strokovne skupine za sklad za inovacije je bilo nato med 10. in 23. februarjem 2021 opravljeno pisno posvetovanje o osnutku besedila te delegirane uredbe in dva člana sta predložila pisne pripombe.  
            
            
               Dokumenti, ki se nanašajo na posvetovanje, so bili hkrati poslani Evropskemu parlamentu in Svetu, kot določa Skupni dogovor o delegiranih aktih. 
            
            
               Pripombe, ki jih je sporočila strokovna skupina, so bile upoštevane pri pripravi delegirane uredbe.
            
            
               Osnutek delegirane uredbe je bil objavljen na portalu za boljše pravno urejanje s štiritedenskim obdobjem za pripombe od 17. marca do 14. aprila. V tem obdobju so bile prejete pripombe dveh državljanov, sedmih podjetij ter osmih združenj podjetij, organizacij in svetovalnih služb. V trinajstih odgovorih je bilo izraženo pozitivno mnenje o uvedbi enofaznega izbirnega postopka, v dveh negativno mnenje, v dveh pa mnenje o tem ni bilo izraženo. Deležniki so bili večinoma naklonjeni možnosti skrajšanja obdobja od prijave do dodelitve nepovratnih sredstev, ki ga omogoča sprememba. Nekatere pripombe so se nanašale na organizacijo razpisov za zbiranje predlogov, kot je tako oblikovanje razpisov, da bi lahko prijavitelji predložili vse potrebne informacije za vložitev ustreznega in visokokakovostnega predloga, ter da bi bila prijaviteljem nudena zadostna podpora. 
            
            
               Vse prejete pripombe v zvezi z zagotavljanjem pomoči pri razvoju projektov v obliki tehnične pomoči so bile pozitivne.
            
            
               3.PRAVNI ELEMENTI DELEGIRANEGA AKTA
            
            
               S to delegirano uredbo se uvajajo ustrezne spremembe v Delegirano uredbo (EU) 2019/856, da se zagotovi možnost enofaznega postopka prijave za večje projekte, ki bi se morali financirati iz sklada za inovacije, in da se pojasnijo obrazci, s katerimi se zagotavlja pomoč pri razvoju projektov. 
            
            
               Člen 9(2)(d) se spremeni, da se v sklepe Komisije o objavi razpisov za zbiranje predlogov, ki so združljivi z enofazno prijavo za večje projekte, vključijo obvezni minimalni elementi.
            
            
               Člen 10 se spremeni, da se uvede možnost uporabe enofaznega izbirnega postopka za večje projekte.
            
         
         
            
               Uveden je nov člen 12a, ki opisuje izbirni postopek za prijave, predloženih v enofaznem postopku prijave.
            
            
               Člen 13(2) se spremeni, da se vključi tehnična pomoč kot oblika pomoči pri razvoju projektov, dodeljene v skladu s členom 12(2).
            
            
               Člen 21 se spremeni, da se uvede posvetovanje z državami članicami v zvezi s pomočjo pri razvoju projektov, če se uporabi enofazni postopek prijave, in da se obveznost poročanja Komisije državam članicam o izvajanju sklepov o dodelitvi razširi na enofazni postopek.
            
            
               DELEGIRANA UREDBA KOMISIJE (EU) …/…
            
            
               z dne 10.5.2021
            
            
               o spremembi Delegirane uredbe (EU) 2019/856 glede postopkov prijave in izbire v okviru sklada za inovacije 
               
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES
                  3
                ter zlasti četrtega pododstavka člena 10a(8) Direktive,
            
            
               ob upoštevanju naslednjega:
            
            
               (1)Delegirana uredba Komisije (EU) 2019/856
                  4
                določa pravila o delovanju sklada za inovacije. Uvaja dvofazni postopek prijave, ki obsega prijavo interesa in popolno prijavo.   
            
            
               (2)Čeprav je prednost dvofaznega postopka prijave zmanjšanje upravnega bremena za predlagatelje projektov v prvi fazi, podaljšuje obdobje od predložitve prijav do zagotavljanja financiranja za uspešne projekte. Izkušnje s prvim razpisom za zbiranje predlogov, pri katerem je bilo prejetih veliko prijav v različnih fazah zrelosti projekta, so pokazale, da je treba navedeno obdobje skrajšati, da se omogoči pravočasna podpora za zrele projekte. Skrajšanje navedenega obdobja bi bilo koristno tudi pri okrevanju gospodarstva, kjer je treba hitro mobilizirati naložbe v povečanje obsega čistih tehnologij.
            
            
               (3)Zato je treba določiti postopek enofazne prijave, ki zajema popolno prijavo brez faze prijave interesa. Komisija bi morala imeti pri odločanju o objavi razpisov za zbiranje predlogov možnost izbire med dvo- in enofaznim postopkom prijave. 
            
            
               (4)Delegirana uredba (EU) 2019/856 določa pomoč pri razvoju projektov za projekte, ki ne izpolnjujejo merila glede zrelosti projekta iz člena 11(1)(c) navedene uredbe, vendar imajo potencial za izpolnitev navedenega merila. V skladu s členom 13(2) Delegirane uredbe (EU) 2019/856 je lahko navedena pomoč le v obliki nepovratnih sredstev. Da bi olajšali nadaljnji razvoj teh projektov, je treba omogočiti, da se taka pomoč zagotovi tudi v obliki tehnične pomoči. 
            
            
               (5)Delegirano uredbo (EU) 2019/856 bi bilo zato treba ustrezno spremeniti – 
            
            
               SPREJELA NASLEDNJO UREDBO:
            
            
               Člen 1
            
            
               Spremembe Delegirane uredbe (EU) 2019/856
            
            
               Delegirana uredba (EU) 2019/856 se spremeni:
            
            
               (1)v členu 9 se odstavek 2 spremeni:
            
         
         
            
               (a)točka (d) se nadomesti z naslednjim: 
            
            
               „(d) opis postopka prijave z navedbo, ali se uporablja eno- ali dvofazni postopek, ter podroben seznam informacij in dokumentacije, ki se predložijo skupaj s prijavo;“;
            
            
               (b)točka (f) se nadomesti z naslednjim: 
            
            
               „(f) kadar za manjše projekte velja poenostavljeni postopek prijave v skladu s členom 10(4) in posebni izbirni postopek v skladu s členom 12b, pravila o navedenih posebnih postopkih;“;
            
            
               (2)člen 10 se spremeni:
            
            
               (a)odstavek 1 se nadomesti z naslednjim:
            
            
               „1. Izvajalski organ zbira prijave in organizira postopek prijave, kot je določeno v točki (d) člena 9(2).“;
            
            
               (b)odstavka 2 in 3 se nadomestita z naslednjim:
            
            
               „2. Dvofazni postopek prijave v dveh fazah obsega naslednji zaporedni fazi:
            
            
               (a)fazo prijave interesa;
            
            
               (b)fazo popolne prijave.
            
            
               V fazi prijave interesa predlagatelj projekta predloži opis ključnih značilnosti projekta v skladu z zahtevami, določenimi v ustreznem razpisu za zbiranje predlogov, vključno z opisom uspešnosti projekta, stopnjo inovativnosti in zrelostjo, kot je določeno v točkah (a), (b) in (c) člena 11(1).
            
            
               V fazi popolne prijave predlagatelj projekta predloži podroben opis projekta in vso podporno dokumentacijo, vključno z načrtom izmenjave znanja.
            
            
               3. Kadar se uporablja enofazni postopek prijave, predlagatelj projekta predloži popolno prijavo, kot je opisano v tretjem pododstavku odstavka 2.“;
            
            
               (3)člen 12 se spremeni: 
            
            
               (a)naslov člena 12 se nadomesti z naslednjim:
            
            
               „Izbirni postopek za dvofazni postopek prijave“;
            
            
               (b)odstavek 6 se črta;
            
            
               (4)vstavita se naslednja člena 12a in 12b:
            
            
               „Člen 12a
            
         
         
            
               Izbirni postopek za enofazni postopek prijave
            
            
               1. Na podlagi prejetih prijav bo izvajalski organ za vsak projekt ocenil upravičenost v skladu s členom 10a(8) Direktive 2003/87/ES. Izvajalski organ bo nato nadaljeval izbiro upravičenih projektov na podlagi odstavkov 2 in 3 tega člena.
            
            
               2. Izvajalski organ na podlagi prejetih prijav pripravi seznam projektov, ki izpolnjujejo merila za izbiro iz člena 11, ter nadaljuje vrednotenje in razvrščanje projekta na podlagi meril za izbiro iz navedenega člena. Za namene tega vrednotenja bo izvajalski organ primerjal projekte s projekti v istem sektorju in s projekti v drugih sektorjih. Ob koncu vrednotenja izvajalski organ pripravi seznam predhodno izbranih projektov.
            
            
               3. Kadar izvajalski organ ugotovi, da projekt izpolnjuje merila za izbiro iz točk (a), (b), (d) in (e) člena 11(1) ter, kadar je ustrezno, merila za izbiro, določena v skladu s členom 11(2), vendar ne izpolnjuje merila iz točke (c) člena 11(1), izvajalski organ oceni, ali ima ta projekt potencial za izpolnitev navedenega merila za izbiro, če bi se razvijal naprej. Kadar projekt ima tak potencial, lahko izvajalski organ zadevnemu projektu dodeli pomoč pri razvoju projektov ali, kadar pomoč pri razvoju projektov dodeli Komisija, Komisiji predlaga, naj projektu dodeli tako pomoč.
            
            
               4. Seznam predhodno izbranih projektov iz odstavka 2 in, kadar je ustrezno, pobuda iz odstavka 3 se sporočita Komisiji ter vključujeta najmanj naslednje:
            
            
               (a)
                     potrditev skladnosti z merili za upravičenost in izbiro;
            
            
               (b)
                     podrobnosti o vrednotenju in razvrstitvi projekta;
            
            
               (c)
                     skupne stroške projekta in ustrezne stroške iz člena 5, v eurih;
            
            
               (d)
                     zaprosilo za skupno podporo sklada za inovacije, v eurih;
            
            
               (e)
                     predvideno količino emisij toplogrednih plinov, ki jo je treba preprečiti;
            
            
               (f)
                     predvideno količino energije, ki jo je treba proizvesti ali shraniti;
            
            
               (g)
                     predvideno količino CO2, ki jo je treba shraniti;
            
            
               (h)
                     informacije o pravni obliki podpore sklada za inovacije, za katero zaproša predlagatelj projekta.
            
            
               5. Na podlagi informacij, sporočenih v skladu z odstavkom 4 tega člena, Komisija po posvetovanju z državami članicami v skladu s členom 21(2) sprejme sklep o dodelitvi z določitvijo podpore izbranim projektom in, kadar je ustrezno, oblikuje rezervni seznam.
            
            
               Člen 12b
            
            
               Izbirni postopek za manjše projekte
            
            
               Z odstopanjem od členov 12 in 12a se lahko za manjše projekte uporabi poseben izbirni postopek.“;
            
            
               (5)v členu 13 se odstavek 2 nadomesti z naslednjim:
            
            
               „2. Komisija ali izvajalski organ dodelita pomoč pri razvoju projektov v skladu s členom 12(2) ali členom 12a(3) v obliki nepovratnih sredstev ali tehnične pomoči.“;
            
            
               (6)člen 21 se spremeni:
            
         
         
            
               (a)v odstavku 2 se točka (a) nadomesti z naslednjim:
            
            
               „(a) seznamu predhodno izbranih projektov, vključno z rezervnim seznamom, in o seznamu projektov, predlaganih za pomoč pri razvoju projektov v skladu z drugim pododstavkom člena 12(2) ali členom 12a(3), pred dodelitvijo podpore;“;
            
            
               (b)odstavek 4 se nadomesti z naslednjim:
            
            
               „4. Komisija državam članicam poroča o napredku pri izvajanju te uredbe, zlasti o izvajanju sklepov o dodelitvi iz člena 12(5) ali člena 12a(5).“;
            
            
               (7)v členu 27 se odstavek 4 nadomesti z naslednjim:
            
            
               „4.   Predlagatelji projektov zagotovijo podrobne informacije o načrtovanih dejavnostih v skladu z odstavkoma 1 in 2 tega člena v načrtu izmenjave znanja, ki je predložen v skladu s tretjim pododstavkom člena 10(2).“.
            
            
               Člen 2
            
            
               Začetek veljavnosti
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 10.5.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
            
               
            
         
         
            
                  
                     (1)
                  
                        Glej poročilo o prijavah: https://ec.europa.eu/clima/sites/clima/files/innovation-fund/large-scale_call_statistics_en.pdf
               
               
                  
                     (2)
                  
                        Medinstitucionalni sporazum med Evropskim parlamentom, Svetom Evropske unije in Evropsko komisijo o boljši pripravi zakonodaje z dne 13. aprila 2016 (UL L 123, 12.5.2016, str. 1).
               
               
                  
                     (3)
                  
                        UL L 275, 25.10.2003, str. 32.
               
               
                  
                     (4)
                  
                        Delegirana uredba Komisije (EU) 2019/856 z dne 26. februarja 2019 o dopolnitvi Direktive 2003/87/ES Evropskega parlamenta in Sveta v zvezi z delovanjem sklada za inovacije (UL L 140, 28.5.2019, str. 6)